เท่าที่เคยเจอมา ปกติแล้วอาหารใน Food Center ของห้าง จะมีไว้กินกันตายสำหรับคนที่ไม่อยากกินอะไรแพงๆ ข้างบน รสชาติส่วนใหญ่ก็พอทานได้ ไม่ถึงกับอร่อย แต่บางเจ้านี่เลวร้ายถึงขั้นอดตายดีกว่า!! แต่ทฤษฎีนี้ ใช้ไม่ได้กับศูนย์อาหารของซีคอนบางแคค่ะ คือที่นี่ร้านเยอะมากๆ และน่ากินเกือบทุกร้านเลย เพิ่งเคยลงมาดูครั้งแรก เห็นแล้วอลังการตระการตาเป็นที่สุด!!

เดินวนเลือกอยู่ 3-4 รอบ มาลงเอยที่ร้านนี้ เพราะโดนไข่มะตูมเยิ้มๆ ดึงดูดน่ะค่ะ ร้านนี้เป็นร้านข้าวขาหมู แต่จุดขายจริงๆ น่าจะอยู่ที่ไข่ เพราะมีให้เลือกหลากหลายมาก ทั้งไข่ตาแดง ไข่มะตูม หรือจะไข่พะโล้ ซึ่งดูๆ ไปแล้วก็น่ากินทุกแบบเลย ส่วนตัวข้าวขาหมู ถือว่าใช้ได้เลยค่ะ ไส้ก็ทำสะอาดดี ไม่มีกลิ่นแปลกๆ ให้สะดุ้งตอนกิน โดยรวมถือว่าผ่านเลยล่ะค่ะ